b'\n_START_ARTICLE_\nStari Grad, Kr\xc5\xa1ko\n_START_SECTION_\nZgodovina\n_START_PARAGRAPH_\nVas naj bi se v\xc4\x8dasih imenovala \xc3\x96denschlos, v franciscejskem katastru pa se kraj imenuje Altenhausen. Morda so\xc2\xa0grad posedovali \xc5\xbee salzbur\xc5\xa1ki \xc5\xa1kofje, ko so prejeli posestva na obmo\xc4\x8dju Bre\xc5\xbeic, mo\xc5\xbeno pa je, da je kasneje pre\xc5\xa1el v roke Celjskih - podobno kot Kr\xc5\xa1ko. Leta 1309 se vas imenuje z imenom Altenburch. Koropec omenja grad kot enega od izhodi\xc5\xa1\xc4\x8d salzbur\xc5\xa1ke ekspanzije na vzhod, vendar brez natan\xc4\x8dnej\xc5\xa1e utemneljitve._NEWLINE_Salzbur\xc5\xa1ka nad\xc5\xa1kofija je imela v vasi Stari grad leta 1309 10 kmetij in nekaj gornine - kar je dovolj za vzdr\xc5\xbeevanje manj\xc5\xa1e fevdalne postojanke npr. dvora, \xc4\x8de pa je imelo gospostvo Stari grad \xc5\xa1e nekaj kmetij v okolici, pa je to \xc5\xbee dovolj za vzdr\xc5\xbeevanje manj\xc5\xa1e utrjene postojanke.\xc2\xa0_NEWLINE_Po podatkih iz franciscejskega katastra sta bila lastnika zemlji\xc5\xa1\xc4\x8da Anton Kralj, ki je bil eden ve\xc4\x8djih posestnikov v vasi, ter grof Attems._NEWLINE_Leta 1309 se vas pojavlja z imenom Altenburch, kar neposredno ka\xc5\xbee na grad, kasneje pa se vas pojavlja pod imenom Altenhaus oz. Altenhausen. Tudi Haus je v srednjeve\xc5\xa1kih virih pogosta oznaka za grad - obi\xc4\x8dajno grad tipa trdna hi\xc5\xa1a oz. donjon. Ivan Stopar domneva, da je v Starem gradu oz. okolici stal Turn na Savi, vendar je malo verjetno, da bi Turn stal na obravnavani lokaciji. Turn na Savi so namre\xc4\x8d podrli leta 1855, to pa bi doma\xc4\x8din nedvomno vedel. Tako pa o tem, kdaj so grad podrli ni vedel ni\xc4\x8d povedati. Grad omenja tudi Krajevni leksikon dravske banovine, kjer je navedeno, da je vas dobila ime po nekdanjem gradu, ki je tu stal in ki je \xc5\xbee davno izginil iz zgodovine. Nad vasjo je \xc5\xa1e danes zaselek Marof._NEWLINE_Kot ka\xc5\xbee je na lokaciji stal srednjeve\xc5\xa1ki grad. Samo na osnovi terenskega ogleda in virov je grad nemogo\xc4\x8de zanesljivo datirati, na sami lokaciji pa tudi ni bilo mogo\xc4\x8de ugotoviti kaj ve\xc4\x8d o zasnovi gradu oz. njegovem stavbnozgodovinskem razvoju, vse pa ka\xc5\xbee, da je bil sede\xc5\xbe vsaj manj\xc5\xa1ega imenja, mo\xc5\xbeno pa je tudi, da je bil grad sredi\xc5\xa1\xc4\x8de salzbur\xc5\xa1kih posesti na obmo\xc4\x8dju (kakor domneva Koropec)._NEWLINE_Obstaja domneva, da je bilo jedro gradu manj\xc5\xa1a utrdba, najverjetneje sezidana nekje med 11. in 13. stoletjem, ki so jo kasneje raz\xc5\xa1irili in dodali pre\xc4\x8dni obrambni jarek - najverjetneje v \xc4\x8dasu protitur\xc5\xa1kega utrjevanja. Verjetno gre za\xc4\x8detek gradu res iskati v posesti Salzbur\xc5\xa1kih nad\xc5\xa1kofov, morda celo pred letom 1155, ko se omenja cerkev sv. Ruperta v Vidmu. \xc4\x8ce je bil grad prvotni center salzbur\xc5\xa1ke posesti (\xc5\xa1e posebej tistih na levem bregu Save) in eden od izhodi\xc5\xa1\xc4\x8d ekspanzije oz. kolonizacije je verjetno izgubil na pomenu ob izgradnji gradu v Bre\xc5\xbeicah. Morda to razlo\xc5\xbei tudi ime "Stari grad". O prvotnem imenu gradu lahko zaenkrat samo ugibamo. Grad je bil o\xc4\x8ditno opu\xc5\xa1\xc4\x8den pred letom 1627, saj naj bi takrat iz kamenja iz razvalin gradu pozidali cerkev sv. Miklav\xc5\xbea pod gradom in cerkev Marije Vnebovzete v Dolenji vasi (Vir: KAM). Iz tega lahko sklepamo, da je bil grad opu\xc5\xa1\xc4\x8den najkasneje v 16. stoletju, morda v povezavi s kme\xc4\x8dkim uporom leta 1515, ko je bil mo\xc4\x8dno po\xc5\xa1kodovan tudi grad v Bre\xc5\xbeicah. Zatem je kot mnogo drugih slu\xc5\xbeil kot priro\xc4\x8dni kamnolom, obmo\xc4\x8dje pa je bilo kasneje bolj ali manj izravnano zaradi kmetijske rabe zemlji\xc5\xa1\xc4\x8da.'